text: Årsag til colibakterier på populær strand fundet
  24 juni 2016 kl. 13.46
  Det var en utæt pumpe, der forurenede Flovt Strand med urenset spildevand.
  Det er urenset spildevand fra et sommerhusområde ved Lillebælt, som hele ugen har betydet badeforbud ved Flovt Strand udenfor Haderslev.
  Spildevandet kom fra en pumpe, der var stået af. Den ødelagte pumpe gjorde, at spildevandet er løbet direkte ud i Lillebælt, i stedet for at blive ledt en tur til rensningsanlægget.
  Det er stadig forbudt at bade på Flovt Strand. Haderslev Kommune regner med at vandet er rent nok igen midt i næste uge.
  